Československá obchodná banka

Československá obchodná banka (v skratke ČSOB) je univerzálna banka pôsobiaca na Slovensku. Banku vlastní belgická banka KBC Bank N.V., ktorá je súčasťou finančnej skupiny KBC Group N.V. ČSOB poskytuje široké portfólio finančných produktov a služieb pre fyzické osoby, podnikateľské subjekty, veľké korporácie a tiež pre privátnych klientov. Na území celého Slovenska má viac než 80 pobočiek.  Sídlom ČSOB (ako aj všetkých spoločností patriacich do ČSOB Finančnej skupiny) je moderná budova, ktorá bola navrhnutá v súlade s jej potrebami a zároveň tak, aby spĺňala prísne kritériá zelenej certifikácie štandardu BREEAM Excellent. Centrála ČSOB sa nachádza na Žižkovej ulici 11 v Bratislave a je organickou súčasťou bratislavskej historickej štvrte Zuckermandel. 

 História 
Vznik ČSOB sa datuje do čias bývalého Československa. V roku 1964 sa na založení ČSOB podieľal štát prostredníctvom majoritného akcionára - Štátnej banky československej. Vo vtedajšom Československu bola ČSOB jedinou bankou, ktorá zabezpečovala financovanie zahraničného obchodu a dohľad nad pôžičkami v zahraničných menách z medzinárodných trhov. 

Po Nežnej revolúcii v roku 1989 rozšírila ČSOB svoje služby z vtedajších podnikov zahraničného obchodu („PZO“) aj o služby pre novovznikajúce podnikateľské subjekty a fyzické osoby. S produktovou expanziou súviselo aj zvýšenie počtu obchodných miest/pobočiek.

V roku 1999 došlo k privatizácii viacerých bankových domov v Československu a akcionárom ČSOB sa stala belgická banka KBC Bank N.V., ktorá patrí do finančnej skupiny KBC Group N.V.

K 1. januáru 2008 sa ČSOB na Slovensku, dovtedy pôsobiaca ako pobočka zahraničnej banky ČSOB Praha, právne osamostatnila a stala sa novou akciovou spoločnosťou. 100% vlastníkom ČSOB zostala aj naďalej KBC Bank N.V.

S cieľom zvýšiť trhový podiel ČSOB na Slovensku, akcionár v roku 2009 pristúpil k odkúpeniu vtedajšej Istrobanky, ktorá na Slovensku patrila rakúskej skupine BAWAG P.S.K. O 11 rokov neskôr, v roku 2020, akcionár opäť s rovnakým cieľom pristúpil aj k odkúpeniu vtedajšej OTP Banky Slovensko, ktorá na Slovensku patrila maďarskej bankovej skupine OTP Group.

V máji 2025 bolo v médiách oznámené, že akcionár ČSOB, belgická banková skupina KBC kúpi od J&T Finance Group 98,45-percentný akcionársky podiel v 365.bank. 

 ČSOB Finančná skupina 
ČSOB Finančná skupina (v skratke ČSOB FS)  je formálny názov zoskupenia spoločností, ktoré sú navzájom vlastnícky prepojené. Do ČSOB FS aktuálne patria:

ČSOB (aj ČSOB Banka) je univerzálna banka poskytujúca široké portfólio služieb pre retailových klientov, malých a stredných podnikateľov, korporátne firmy a tiež pre klientov privátneho bankovníctva.

ČSOB Poisťovňa poisťovacia spoločnosť poskytujúca produkty z oblasti životného i neživotného poistenia pre fyzické osoby, podnikateľov a veľkých firemných klientov. Prináša možnosť uzatvorenia poistenia prostredníctvom pobočiek, externých sprostredkovateľov či online komunikačných kanálov.

ČSOB Leasing je lízingová spoločnosť slúžiaca na refinancovanie celého spektra hnuteľného i nehnuteľného majetku. Špecializuje sa na financovanie podnikateľských subjektov, ktorým financuje a poisťuje hnuteľný a nehnuteľný majetok prostredníctvom vlastnej obchodnej siete a v spolupráci s ČSOB Finančnou skupinou.https://www.csobleasing.sk/

ČSOB Advisory poskytuje služby najmä pre domácich malých a stredných podnikateľov. Zaoberá sa riadením nástupníctva, manažmentom štruktúry majetku, poradenstvom pri predaji firmy, a taktiež sprostredkúva kúpu a predaj spoločností alebo ich častí.

KBC Asset Management (tiež KBC AM) sa zameriava sa predovšetkým na podporu predaja fondov, intenzívnejšiu prípravu a školenia klientskych pracovníkov, rozšírenie investičných možností pre klientov.

ČSOB nadácia má za cieľ podporovať a realizovať aktivity verejnoprospešného charakteru posilňujúce základné hodnoty ČSOB Finančnej skupiny. Jej zámerom je predovšetkým dosiahnutie pozitívnej zmeny prostredníctvom realizácie rôznych projektov z oblasti digitálneho vzdelávania, životného prostredia, zdravia detí a aktívneho životného štýlu či vzdelávania.

 ČSOB v ére "Každý deň smart" 
Digitalizácia ako fenomén súčasnosti výrazne zmenila a mení spôsob, akým banky fungujú a ako komunikujú so svojimi klientmi. Cestou inovácií do najnovších technológií a prinášania moderných digitálnych riešení, sa vybrala aj ČSOB. Už 15 rokov je jej vlajkovou loďou mobilná aplikácia ČSOB SmartBanking, ktorá ponúka klientom nielen všetky štandardné bankové funkcie, ale aj poistné funkcie.

ČSOB v rámci aplikácie ponúka taktiež unikátne SmartSlužby+. Ide o doplnkový súbor integrovaných digitálnych služieb, prostredníctvom ktorých si klient priamo v aplikácii môže kúpiť lístok na vlak, lístok na bratislavskú či košickú MHD, nájsť parkovacie miesto a zaplatiť za neho, archivovať bloček z nákupu, uložiť vernostnú kartu, ale tiež zakúpiť diaľničnú známku, dobiť kredit na mobil, či prečítať si aktuálne spravodajstvo. 

Mobilnú aplikáciu ČSOB SmartBanking vhodne dopĺňa ďalší smart prvok - virtuálna asistentka KATE založená na umelej inteligencii, ktorá klientom pomáha s bežnými otázkami a bankovými operáciami priamo v aplikácii. 

Súčasťou éry "Každý deň smart" sú tiež obľúbené možnosti bezkontaktného platenia (Apple Pay, Google Pay, Garmin Pay, Fitbit Pay), ako aj množstvo ďalších digitálnych smart riešení. 

 Ocenenia 
 Global Finance - Najlepšia banka v obchodnom financovaní na Slovensku (Best Trade Finance provider) v rokoch 2026, 2025, 2024, 2023, 2022, 2021, 2020, 2018, 2017, 2016, 2015, 2014, 2011. 
 Global Finance - Najlepšia banka v správe a úschove cenných papierov na Slovensku (Best Sub-custodian bank) v rokoch 2025, 2024, 2023, 2022, 2021, 2020, 2018, 2016, 2015, 2014, 2011. 
 Global Finance - Najlepšia banka v obchodovaní na devízovom trhu na Slovensku (Best Foreign Exchange provider) v rokoch 2016, 2015, 2014, 2013, 2012, 2011, 2010, 2009. 

 European Customer Centricity Awards 2022 - 1.miesto v kategórii Najlepšie používanie mobilnej aplikácie (Best use of mobile).  2021 - 2.miesto v kategórii Najlepšia stratégia zákazníckej skúsenosti (Best customer experience strategy) a 2.miesto v kategórii Orientácia na zákazníka (Customer-centric culture). 

 Euromoney Awards for excellence - Najlepšia banka pre spoločenskú zodpovednosť na Slovensku (Best bank for Corporate responsibility) pre rok 2024. 

 Referencie 

 Pozri aj 
 ČSOB
 Pobočky ČSOB
 Kontakty
 Kurzový lístok ČSOB

 Iné projekty 

Kategória:ČSOB
Kategória:Banky na Slovensku
Kategória:Banky v Česku